दरअसल, संडे मेल का अगला संस्करण पटना से निकालने की योजना बनी थी और मुझे उसका प्रभार सौंपना तय हुआ था। नंदन जी ने उस वक्त इसका खुलासा नहीं किया, पर अगले दिन त्रिलोक दीप का फोन आया कि पटना कूच करने की तैयारी करें। पटना जाने की इच्छा तो मेरी भी थी, पर अचानक स्थानांतरण की सूचना पा कर मैं और विभा ऊहापोह की स्थिति में आ गए। बिटिया दसवीं में थी और सत्र के बीच में उसे पटना ले जाना उसकी पढ़ाई के साथ खिलवाड़ होता। पर मैं जानता था कि इस तरह के संस्थानों में हर चीज अचानक तय होती है और फिर उसका क्रियान्वयन भी चुटकी बजाते किए जाने की अपेक्षा होती है। दो-तीन दिनों बाद ही त्रिलोक दीप का फोन आया कि सब तय हो गया है और जल्दी ही ऑफिशियल लेटर आपके पास पहुँच जाएगा। मैंने उन्हें अपनी समस्या बताई, पर मेरी बात नंदन जी तक पहुँचाने की उनकी हिम्मत नहीं हुई। त्रिलोक दीप नंदन जी से डरते थे। फिर अपनी दिक्कत मैंने खुद ही नंदन जी को बताई और कुछ मोहलत माँगी, पर वे मुझे समय देने को तैयार नहीं थे। उनके सुझाव पर ही प्रबंधन ने यह फैसला लिया था, इसलिए वे यह कहने की स्थिति में नहीं थे कि पटना संस्करण कुछ समय बाद निकाला जाएगा।